
БЪЛГАРСКА ФЕДЕРАЦИЯ ЗА ПОЖАРОПРИЛОЖЕН СПОРТ

ПРАВИЛА
за организиране и провеждане

на състезания по пожароприложен спорт

С О Ф И Я

2021 год.
Глава първа

ОБЩИ ПОЛОЖЕНИЯ

Чл.1. (1). С тeзи правила уреждат организирането и провеждането на състезания по пожароприложен спорт (по-нататък в текста състезанията) от Българската федерация за пожароприложен спорт (БФППС).
(2) Правилата са в съответствие с изикванията на Международната спортна федерация напожарникарите и спасителите (МСФПС) и на Международната асоциация по предвратяване и гасене на пожари (СТIF).
Чл.2. (1). Състезанията се провеждат в категории за мъже, жени, младежи, юноши и девойки, и имат за цел да допринесат за повишаване на физическата подготовка и професионалното майсторство на пожарникарите, както и за популяризиране на пожароприложния спорт и пожарникарската професия сред младежта и населението на Република България. 
(2). В състезанията участват служители от структурните звена на Главна дирекция „Пожарна безопасност и защита на населението”(ГДПБЗН) и членове на Спортните клубове по пожароприложен спорт (СКППС).
(3). В състезанията участват спортисти по възрастови групи, разпределени както следва:
1. юноши и девойки:

- младша възрастова група – до 14 години; 

- средна възрастова група от 15 до 16 години;

- старша възрастова група от 17 до 18 години.

2. младежи – до 23 години; 

3. мъже и жени над 18 години.

(4). В състезанията за мъже, жени и младежи се допуска участието на юноши и девойки от 15 годишна възраст при наличие на медицинска бележка (писмено разрешение от лекар) и писмено разрешение от родителите. 

(5). На юноши и девойки се разрешава да участват в състезания с един ранг по-висока възрастова група при наличие на медицинска бележка (с писмено разрешение на лекар).

(6). Възрастта на спортистите се определя според годината на раждане.

(7). Самоличността на състезателите се удостоверява със служебна карта на служител от ГДПБЗН-МВР или с членска карта за членство в СКППС и лична карта или задграничен паспорт.
(8). Самоличността на състезателите – младежи, юноши и девойки се удостоверява с членска карта за членство в СКППС и лична карта/задграничен паспорт.

(9). Всички състезатели задължително трябва да преминат медицински преглед, най-много три работни дни преди провеждането на техническата конференция на състезанието, в което ще участват.
Чл.3. Състезанията за мъже, жени, младежи, юноши и девойки се провеждат по следните дисциплини:

1. 100-метрова пътека с препятствия;

2. Изкачване с щурмова стълба;

3. Пожарна щафета 4(100 м с препятствия;

4. Бойно разгръщане от мотопомпа.
Чл.4.(1). Състезанията са районни, областни, зонални, републиканско, състезание за купата на Българската федерация за пожароприложен спорт (БФППС) и международни.

 (2). БФППС, ГДПБЗН, Регионалните дирекции „Пожарна безопасност и защита на населението”(РДПБЗН), Столична дирекция „Пожарна безопасност и защита на населението” (СДПБЗН), Районните служби „Пожарна безопасност и защита на населението” (РСПБЗН) и СКППС могат да организират, провеждат и участват и в други видове състезания – турнири, турнири по отделни дисциплини, двустранни, международни и др., по дисциплините от предходния член на тези правила.
Глава втора

ОРГАНИЗАЦИЯ ЗА ПРОВЕЖДАНЕ НА СЪСТЕЗАНИЯТА

Чл. 5.(1).Ежегодно БФППС съгласувано с ГДПБЗН разработва спортен календар за провеждане на всички състезания.

(2).Спортният календар се съгласува с директора на ГДПБЗН, утвърждава се от председателя на БФППС и се изпраща до всички РДПБЗН/СДПБЗН и СКППС, най-малко 3 месеца преди първото състезание.

(3). Съгласувано с БФППС и ГДПБЗН, съответните СКППС, РДПБЗН/СДПБЗН и РСПБЗН могат да организират, провеждат и участват и в други видове състезания по пожароприложен спорт, които не са включени в спортния календар на БФППС. 
Чл. 6.
(1).Състезанията се провеждат на стадиони със стандартни лекоатлетически писти, тревна площ с големината на футболно поле и писта за бягане с устойчиво за ходене покритие.

(2).При отсъствие на технически възможности, някои от дисциплините могат да се провеждат и на спортни площадки в района на РСПБЗН и СКППС или на други подходящи за целта места.
Чл. 7. (1) Организацията, провеждаща състезанието осигурява необходимите уреди и съоръжения, отговарящи на изискванията на тези правила, за всички дисциплини с изключение на щурмови стълби, стълби палки както и шлангове, струйници и разклонители за дисциплините „100-метрова пътека с препятствия” и „Пожарна щафета 4(100 м с препятствия”. 
(2) В дисциплината „Бойно разгръщане от мотопомпа“ с изключение на мотопомпата и шланговете се допуска отборите да участват със собствени съоръжения, заявени преди стартиране в дисциплината и отговярящи на тези правила, като същите се предоставят за ползване и от другите отбори при поискване от тяхна страна.

Чл. 8.(1). Организатори на републиканското състезание (републиканския преглед) и състезанието за купата на БФППС са ГДПБЗН и БФППС.

(2). Организатори на зоналните, областните и районните състезания са съответно РДПБЗН/СДПБЗН, РСПБЗН и СКППС от съответната зона и област. 
(3) Зонални състезания между две и повече зони могат да се провеждат съвместно след предварително съгласуване между съответните РДПБЗН, за което се уведомява писмено ГДПБЗН-МВР и БФППС. 
(4). За състезанията организаторите осигуряват гориво, техника, гасителни средства, медицинско обслужване, съдийски флагове и ленти и наградите за победителите.
(5). Домакините на състезанията определят работна група, която спуска стълбите (за всеки прозорец по един помощник) при дисциплината „Изкачване с щурмова стълба”; обслужва тавите при дисциплината “Пожарна щафета 4х100 м. с препятствия”; обслужва мишените и съдовете за вода и осигурява водоснабдяването, при дисциплината “Бойно разгръщане от мотопомпа”; оказва техническа и друга помощ при подготовката и провеждането на състезанията.
(6) С изключение на районните, областните и зоналните състезания, за всички други състезания от държавния спортен календар на БФППС, домакините или организаторите на състезанията осигуряват видиозаснемане (Влиза в сила от 01.01.2022 г.). 

Чл. 9.(1).За провеждане на всяко състезание се изготвя регламент. 
(2). Регламентът се изготвя от организатора на съответното състезание по чл. 8 на тези правила.
(3).Всеки регламент съдържа следната информация:
1. Организатор. 

2. Цел и задачи на състезанието.

3. Вид на състезанието и дисциплини.

4. Време и място за провеждане.

5. Ръководител, зам.-ръководител, съдийски щаб и отговорник по безопасността.

6. Програма на състезанието.

7. Право на участие.

8. Класиране и награди.
9. Необходими документи.

10. Срок и ред за представяне на заявките за участие. 

11. Настаняване.
12. Медицинско осигуряване по време на провеждането на състезанието. 

13. Други.

(4).По време на състезание не се разрешава промяна на дисциплините, упоменати в Регламента.

(5).Регламентът за провеждане на състезанието трябва да бъде изпратен до структурните звена на ГДПБЗН и до СКППС, не по-късно от 1 месец преди датата за провеждането му. 
(7).Изменения и допълнения в регламента се правят не по-късно от 10 дни преди началото на състезанието от неговия организатор, известявайки за това потвърдилите участието си отбори. 

(8).Регламентът за провеждане на съответното състезание не трябва да противоречи на тези правила. 
Чл.10.Организаторите популяризират различните видове състезания чрез афиши, плакати, интернет сайтове и чрез средствата за масова информация. 

Глава трета

ТЕХНИЧЕСКА КОНФЕРЕНЦИЯ

Чл.11.(1).Най-малко един ден преди състезанието се провежда техническа конференция, която се ръководи от главния съдия на състезанието. 
(2). При провеждане на районни и областни състезания се допуска техническата конференция да бъде провеждана най-малко един час преди откриването на съответното състезание.

(3).На техническата конференция присъстват ръководителят на състезанието, неговият заместник, главният съдия, заместник-главният съдия, главният секретар и членовете на изчислителната комисия, старшите съдии, съдиите, ръководителите на отборите и отговорникът по безопасността. 
(4).По преценка на главния съдия на техническата конференция могат да присъстват и други длъжностни лица.

Чл.12.(1).На техническата конференция се извършва следното:
1. Еднократно по азбучен ред се тегли жребий за реда на стартиране на отборите по всички дисциплини;

2. Обявява се размера на депозита при подаване на контестация;
3. Определя се окончателния състав на съдиите по дисциплини;
4. Определя се начина на измерване и окачествяване на съоръженията и съдиите, които ще отговарят за това.
(2).По преценка на главния съдия на техническата конференция могат да бъдат уточнени и други въпроси, свързани с провеждането на състезанието. 

(3). Жребият за необходимите горива (в затворени съдове) и носимите пожарогасители, в дисциплината “Пожарна щафета 4 х 100 метра с препятствия”, се тегли от състезателя на 4-ти пост, непосредствено преди старта на отбора (щафетата) в присъствието на старши съдията на дисциплината. 
Чл.13. Съгласно изтегления жребии, главният секретар на състезанието определя за всеки състезател стартов номер, който се вписва само в протоколите и стартовите списъци.
Глава четвърта

СЪСТАВ НА ОТБОРИТЕ. ПРАВА И ЗАДЪЛЖЕНИЯ НА РЪКОВОДИТЕЛЯ НА ОТБОРА, ТРЕНЬОРА И СЪСТЕЗАТЕЛИТЕ.

Чл.14.(1).Всеки отбор се състои от ръководител на отбора, треньор и състезатели.

(2). Съставът на мъжките, женските и младежките отбори включват 10 състезатели.


(3). Съставът на юношеските отбори (юноши и девойки) включва 9 състезатели, по трима състезатели от младша, средна и старша възрастова група.
(4). По преценка на ръководителя, в отбора могат да се включат и други членове, например лекар, масажист и др., които нямат права и задължения по този правилник.

Чл.15.(1).Ръководителят на отбора носи цялата отговорност за своя отбор и има следните права и задължения:

1. Познава изискванията на тези правила и регламента за провеждане на състезанието.
2.  Най-късно пет дни преди провеждане на състезанието предоставя в електронен вид на главния секретар на състезанието, предварителна заявка за участие, съгласно Приложение 1.
3. Един ден преди провеждане на състезанието, представя на главния секретар на състезанието следните документи:

а)заявка за участие на състезателите от отбора, преминали предсъстезателен медицински преглед, съгласно Приложение 1а;
б)списък на състезателите по отделните дисциплин с последователността им на стартиране в рамките на отбора, съгласно Приложение 1б; 

в) протокол от изпитанията на щурмовите стълби, стълбите-палки и сбруите(коланите);
4. Участва в работата на техническата конференция.
5. Отговаря за дисциплината на състезателите по време на състезанието, за носенето на екипировката им, за навременно им явяване на старт, за участието им в тържествените церемонии и др.
6. Единствен той има право да подава контестации, касаещи неговия или други отбори, да получава информация за състезанието и за резултатите по отделните дисциплини, да подава заявки за смяна на състезатели от неговия отбор и др.
7. Няма право да излиза на пистата, да участва в съдийския състав и да се намесва в работа на съдиите и организаторите на състезанията.

8. Няма право да напуска мястото на провеждане на състезанието по отделната дисциплина до пълното й приключване.
9.  Довежда до знанието на състезателите всички разпореждания на ръководството на състезанието и на съдийския апарат.

(2). При отсъствие на ръководителя на отбора по уважителни причини, неговите задължения се изпълняват от треньора на отбора, който се ползва от всичките му права.

Чл.16.Треньорът на отбора има следните права и задължения:
1. Разпределя състезателите за участие в отделните дисциплини и определя последователността им на стартиране.

2. Отговаря за поведението на състезателите по време на състезанието.

3. Отговаря за навременното явяване на състезателите на старт.

4. Замества ръководителя на отбора и изпълнява функциите му при негово отсъствие.

5. Няма право да излиза на пистата, да участва в съдийския състав и да се намесва в неговата работа.

Чл.17. (1). Състезателите имат следните права и задължения:
1.Познават тези правила, регламента за провеждане на състезанието, както и условията за провеждане на състезанието по отделните дисциплини.
2. Участват в състезанието самостоятелно като не допускат оказването на каквато и да е помощ по време на изпълнение на дисциплините.
3. Половин час преди старта на състезанието по съответната дисциплина се явяват на спортната площадка.
4. Явяват се на старт в спортен екип, определен от тези правила.
5. Не допускат задържане на старта повече от 2 минути.
6. Носят отговорност за техническото състояние на своето снаряжение и облекло.
7. Присъстват при предстартовата проверка.

8. Лично подготвят и проверяват съоръженията преди да стартират.

9. При повикване се явяват на старта.

10. Изнасят от пистата използваните от тях шлангове, стълби, струйници и разклонители и напускат състезателното трасе след приключване на серията.

11. Ако не участват в дадената дисциплина, нямат право да излизат на пистата или по друг начин да пречат на нейното провеждане.

12. Обръщат се към съдията по въпроси, касаещи само изпълнението на упражнението в съответната дисциплината, като във всички други случаи се обръщат към съдията чрез ръководителя на своя отбор.
13. Изпълняват разпорежданията на съдиите.

(2). Неявяването на старт на заявен състезател и в двата опита на индивидуална дисциплина без уважителни причини, се разглежда като отказ от участие в състезанията и състезателят се дисквалифицира в дадената дисциплина.

(3). Освобождаване на състезател от участие в дадена дисциплина на състезанието може да прави само лекарят на състезанието.

(4). За дисциплинарно нарушение или неспортсменско поведение на състезател се отправя предупреждение. 
(5). За повторно дисциплинарно нарушение или неспортсменско поведение на състезател, същият може да бъде дисквалифициран и отстранен от по-нататъшно участие в другите дисциплини. 
(6). За груби нарушения, съгласно чл. 24, ал. 2, т. 4 на тези правила, състезателят се дисквалифицира без предупреждение.

(7). Състезател, който показва явна техническа неподготвеност, може да бъде отстранен от участие в дадената дисциплина. 
(8). При недобро здравословно състояние, състезател може да бъде отстранен от участие от лекаря на състезанието.
Глава пета

ЕКИПИРОВКА И СНАРЯЖЕНИЕ НА СЪСТЕЗАТЕЛИТЕ

Чл.18.(1). Състезателите участват в дициплините с екипировка и снаряжение. 
(2).Състезателите от всеки отбор, трябва да бъдат с еднаква по вид и цвят екипировка и каски.

(3).Във всички дисциплини състезателите участват със следната екипировка:

1. Спортен костюм от плат, непрозрачен дори в мокро състояние, с изцяло покрито тяло, с покрити изцяло или до лактите ръце и с дължина на клина (панталона) не по-високо от 10 см. от нивото на земята.
2. Спортни обувки, предназначени за защита на краката и здрав контакт с повърхността на пистата. На подметката и тока може да има грайфер, вдлъбнатини, зъбци или издатини. На подметката и тока се разрешава да има шипове или съответни гнезда за шипове.
 (4).Снаряжението на състезателите се състои от:

1. Пожарникарска или друга каска за защита на главата.

2. Сбруя, поставена с халката откъм гърба на състезателя в дисциплината “Изкачване с щурмова стълба”, когато кулата (стената) не e осигурена с обезопасяваща мрежа.
3. Пожарникарски или спортен колан с тока и с ширина не по-малка от 50 мм., поставен на кръста.
4. Каска със защитен прозрачен шлем и ръкавици за състезателя от последния пост на дисциплината „Пожарна щафета 4 х 100 м с препятствия”. Използването на защитни очила, вместо защитен шлем не е разрешено. 
(5).Облеклото и каската на състезателя от ІV пост може да се различава от облеклото и каските на останалите състезатели на другите три поста в тази дисциплина.
(5).На тържествените церемонии по откриването и закриването на състезанията, състезателите от отбора са длъжни да бъдат с еднакво облекло.
(6).Участници и отбори, които са с облекло, снаряжение и обувки, неотговарящи на изискванията на тези правила, не се допускат до участие в състезанието.
Глава шеста

РЪКОВОДСТВО НА СЪСТЕЗАНИЯТА И СЪДИЙСКИ АПАРАТ

Чл.19.За организиране подготовката и провеждането на състезанията се определя ръководител и зам. - ръководител на състезанието.
Чл.20.(1).На ръководителя на състезанието са подчинени всички длъжностни лица, състезатели, ръководители и треньори на отбори.

(2).Ръководителят на състезанието има следните права и задължения:

1. Отговаря за цялостната подготовка и провеждане на състезанието.

2. Отговаря за тържественото откриване и закриване на състезанието.

3. Подписва протокола за комплексното класиране.

4. Утвърждава графика за тренировката на отборите и състезателите.
5. Съвместно с главния съдия отлага или отменя провеждането на състезанието, ако не са налице необходимите за това условия. 

6. Съвместно с главния съдия прави промени в програмата на състезанието. 
(3). Когато ръководителят на състезанието е възпрепятстван, неговите функции се поемат от зам.-ръководителя.
Чл.21.(1).За отсъждане на правилното изпълнение на дисциплините и на допуснати нарушения по тези правила се назначават съдии.

(2).Съдия по ал.1 на този член може да бъде лице, което има документ за съдия, издаден от БФППС. Съдия може да бъде и лице, което има документ за съдия, издаден от Международната асоциация на пожарните и спасителни служби (СТIF), Международната спортна федерация на пожарникарите и спасителите (МСФПС) или Балканската федерация по пожароприложен спорт (Бал.ФППС).

(3).При недостиг на правоспособни съдии, съдии могат да бъдат и служители на ГДПБЗН, РДПБЗН/СДПБЗН и РСПБЗН, които познават изискванията на тези правила.

Чл.22.(1).За всяко състезание се изгражда съдийски щаб.

(2).В съдийския щаб влизат:

а) главният съдия и неговият заместник;

б) старшите съдии на отделните дисциплини;

в) главният секретар на състезанието.

(3).Съдийският щаб ръководи провеждането на всички състезателни дисциплини.

Чл.23.(1).Към съдийският щаб се изгражда изчислителна комисия.

(2).Ръководител на изчислителната комисия е главният секретар.

(3).По време на състезанията, изчислителната комисия работи в тясна връзка със старшите съдии на отделните дисциплини, като за целта между тях се осигурява радио или телефонна връзка.

(4).Изчислителната комисия има следните права и задължения:

1. Приема и проверява списъците на състезателите.

2. Изготвя и размножава стартовите списъци по отделните дисциплини.

3. Извиква състезателите на старт.

4. Нанася постигнатите резултати в протоколите.

5. Обявява резултатите и дава необходимата информация на длъжностните лица и зрителите.

6. Извършва класирането на състезателите и отборите и изготвя протоколите за класирането.

7. Обявява победителите и подготвя наградите и грамотите.

Чл.24.(1).Главният съдия е ръководител на целия съдийски апарат.

(2).Главният съдия има следните права и задължения: 
1. Отговаря за правилното провеждане на всички състезателни дисциплини и за работата на съдиите.
2. Съвместно с ръководителя на състезанието прави промени в програмата на състезанието или прекратява временно неговото провеждане. 

3. Отстранява състезател или отбор от по-нататъшно участие в състезанието при ниска техническа и физическа подготовка.
4. Дисквалифицира състезател или отбор при груби нарушения на правилника или състезателната етика (участие на един и същи състезател в две щафети, съзнателно възпрепятстване на състезателите от други отбори, самоволно напускане на състезанието без значима причина, непристойно държание спрямо организаторите, съдиите, домакините или другите състезатели, некоректно поведение и др.).

5. Отменя неправилно взето съдийско решение. 

6. По своя преценка намалява или увеличава броя на съдиите по таблици 1, 2, 3 и 4 на тези правила.
7. Премества съдии в хода на състезанията или ги отстранява при несправяне с възложените им задължения.
8. Организира и ръководи провеждането на техническата конференция.

9. Ръководи тегленето на жребия.

10.  Определя старшите съдии и съдиите по дисциплини.

10. Отстранява треньори и ръководители на отбори за некоректни постъпки и поведение, а също и за несправяне със задълженията им. 
11. Контролира мястото за провеждане на състезанието и необходимото оборудване за съответствието му с този правилник.
12. Разглежда постъпили контестации, съвместно с комисията по контестациите.
13. Подписва протоколите за поставени рекорди.
14. Подписва протоколите за класирането. 
15.Провежда заседания на съдийските бригади и ръководителите на отборите преди началото, в хода и при завършване на състезанията.
(3). Когато главният съдия на състезанието е възпрепятстван, неговите функции се поемат от заместник главния съдия.
Чл.25.(1).Зам. главният съдия подпомага главния съдия при провеждане на състезанието.

(2).Зам. главният съдия има следните права и задължения:

1. Непосредствено преди провеждането на всяка дисциплина извършва преглед и проверка на уредите, съоръженията и маркировката.

2. Контролира даването на точна и навременна информация на състезателите, публиката и средствата за масово осведомяване.

3. Поема функциите на главния съдия, когато същият е възпрепятстван.

Чл.26.Главният секретар на състезанието има следните права и задължения:

1. По време на техническата конференция приема заявките за участие, списъците на състезателите, преминали медицински преглед и другите документи на отборите и ги предава за обработка на изчислителната комисия.

2. Разпределя задълженията между членовете на изчислителната комисия и организира работа им.
3. Раздава стартовите списъци на отборите с последователността на стартиране в съответните коридори. 
3. Контролира нанасянето на постиженията в протоколите.

4. Контролира правилно ли е извършено класирането на състезателите и отборите след приключване на отделните дисциплини и на състезанието.

5. Контролира изготвянето на протоколите за класирането в отделните дисциплини и протокола за комплексното класиране и след изготвянето им ги предава на главния съдия.

6. Осигурява даването на точна и навременна информация по радиоуредбата.

7. Подписва протоколите за класирането.

8. Осигурява размножаването на окончателните материали от състезанието и ги предава на организацията, провеждаща състезанието. 
Чл.27.(1).Старшият съдия на дисциплината се явява ръководител на съдийската бригада, назначена за провеждане на съответната дисциплина.

(2).Старшият съдия има следните права и задължения:

1. Проверява готовността на пистата и съоръженията преди старта, а при необходимост и по време на провеждането на самата дисциплина.

2. Разполага съдиите по места и участъци (зони).

3. Отстранява състезател или отбор от по-нататъшно участие в дисциплината при нарушение на правилника или непристойно поведение.

4. Предлага на главния съдия дисквалифициране на даден състезател или отбор за груби нарушения на правилника или състезателната етика.

5. Подписва протокола за класирането.

6. Съобщава на главния съдия за всички нарушения и проблеми възникнали по време на състезанието в ръководената от него дисциплина.
7. Разпорежда извършването на контролни измервания на техническите съоръжения за съответствието им с този правилник.
Чл.28.Стартерът има следните права и задължения:
1. Преди всеки старт се убеждава в готовността на съдиите на финала и хронометристите.
2. Следи за правилното положение на състезателите на старта.
3.Подава команда „По местата” за заставане на състезателите на старта и команда „Готови” за заемане на положение за старт.

4.Следи състезателите да не докосват стартовата линия и състезателния коридор зад нея. 

5. След вдигнат бял флаг от старши хронометриста дава старт (с изстрел или друг звуков сигнал) и следи за правилното му изпълнение. 

6. При фал-старт с повторен сигнал преустановява старта.

7. В съответната серия отстранява всеки състезател или отбор, допуснал фал-старт. 
8. Следи за изправността на съоръженията на старта.

9. Поддържа връзка с главния секретар на състезанието и старши хронометриста.

Чл.29.Помощник-стартерът има следните права и задължения:

1.Следи за навременното явяване на състезателите на старта и проверява екипировките им.
2.Преди старта проверява съответствието на имената и номерата на състезателите с тези от стартовия списък.
3.Напомня на състезателите за определеното им време за подготовка, като ги уведомява за изтичането на всяка една минута от определеното им време за подготовка, обявявайки на висок глас оставащите минути, например: „ Остават 4 минути”, „ Остават 3 минути” „ Остават 2 минути” и т.н.“
4. Следи за правилното положение на състезателите на старта и в случай на констатиране на каквито и да са нарушения, незабавно сигнализира за това стартера.
5. Преди старта проверява оборудването и инвентара, необходими за старта и в случай, че те липсват предприема мерки за своевременната им доставка. 
6. При фал-старт с повторен сигнал преустановява старта.
7. В съответната серия отстранява всеки състезател или отбор, допуснал фал-старт с показване на червен картон.
Чл.30. Съдията при състезателите има следните права и задължения: 

1. Контролира явяването на състезателите на старта, съгласно стартовия списък и проверява екипировката и снаряжението им за съответствие с тези правила.
2. При необходимост проверява документите на състезателите чрез ръководителя на отбора им.
Чл.31. Съдията на финала има следните права и задължения:
1. Следи за поредността на пристигане на състезателите.
2. Регистрира нарушенията на съдиите по дистанцията.

Чл.32.Секретарят на финала има следните права и задължения:

1.Уточнява със съдията на финала и старши хронометриста редовността на опита и постижението на състезателите при ръчно измерване на резултатите.

2.Записва в стартовите списъци постиженията на състезателите от ръчното измерване.

3.След всеки опит информира главния секретар за постигнатия резултат.

4.След приключване на дисциплината предава стартовия списък с резултатите от ръчното измерване на главния секретар.

Чл.33.Старши хронометристът има следните права и задължения:

1. Разпределя задълженията между съдиите-хронометристи. 
2. Проверява изправността на хронометрите преди началото на състезанието.
3. Дава разпореждания на съдиите-хронометристи да поставят хронометрите на нула.
4. С флаг дава сигнал на стартера за готовноста на хронометристите на финала. 
5 Заедно със съдията на финала следи за последователността на пристигане на състезателите.
6. Отчита показанията на своя хронометър и хронометрите на двамата съдии-хронометристи от съответния коридор.
7. Разпорежда на секретаря на финала да впише в стартовия списък показанията от хронометъра, който показва среден резултат. Ако някой от хронометрите се е повредил и времето е засечено с два хронометъра, разпорежда в стартовия списък да се впише средноаритметичното време от двата хронометъра.
Чл.34.Съдиите-хронометристи имат следните права и задължения:

1.Засичат времето на състезателите от съответния коридор.

2.Докладват и показват показанията на своите хронометри на старши-хронометриста.
3.Следят дали състезателите финишират с цялата си екипировка.

Чл.35.Съдиите по нарушенията имат следните права и задължения:

1.Следят за правилното разполагане и използване на съоръженията.

2.Следят за правилното преминаване на състезателите по контролираното съоръжение, както и по частта от коридора до следващото съоръжение.

3.Сигнализират за извършени нарушения от състезателите при изпълнение на съответните състезателни дисциплини, съгласно чл.52, чл.66, чл.80 и чл. 87 на този правилник.
4. Обявяват фал с вдигане на червен флаг, а с вдигане на бял флаг показват, че опита е редовен.

5. Проверяват явяването и готовността на състезателите на своя пост (участък) в дисциплината „Пожарана щафета 4х100м с препятствия”.
6. Застават така, че да виждат състезателите в своя участък.

Чл.36.Съдията–информатор има следните права и задължения:

1. Информира ръководителите, треньорите, състезателите и зрителите за хода на състезанието и дава периодична информация за постигнатите резултати.
2. Обявява разпорежданията и указанията на ръководството на състезанията.
3. Предварително подготвя дикторския текст за церемониите по откриването и закриването на състезанието както и за протичането на самото състезание.

Чл.37.(1).Комендантът на състезанието отговаря за спазване на реда и дисциплината по време на състезанието.

(2).Комендантът на състезанието има следните права и задължения:

1. Ръководи работата на работната група по чл.8, ал.4 на тeзи правила.

2. Организира разполагането на съоръженията на необходимите места и тяхното прибиране след завършване на дисциплините.

3. Отговаря за резервното пожаротехническо оборудване и за своевременното му доставяне в случай на необходимост. 

Чл.38.(1).За всяко състезание се назначава отговорник по безопасността и двама негови помощници.

(2).Отговорникът по безопасността има следните права и задължения:

1. Преди състезанието отбелязва по съответен начин всички щурмови стълби и стълби-палки. 
2. Получава от главния секретар на състезанието протоколите от изпитването на всички щурмови стълби и стълби-палки и ги съхранява до приключване на състезанието.
3. Проверява изправността на кулата(стената), обезопасяващата възглавница към нея, къщичките, стените и другите съоръжения преди провеждането на всяка състезателна дисциплина.

4. Инструктира отговорниците по безопасността на етажите на кулата(стената) за техните задължения по отношение на безопасността.

5. Извършва контролни проверки на уредите и съоръженията по искане на главния съдия или старшия съдия. 

6. Следи по време на състезанието, състезателите използват ли проверени съоръжения.

7. Предлага на главния съдия спиране на изпълнението на дисциплина при съмнения за нарушаване на изискванията за безопасност. 
Чл.39.Лекарят на състезанието има следните права и задължения:
1. Проверява правилността на представената медицинска документация.
2. Оказва медицинска помощ при необходимост.

3. При травма на състезател дава заключение за възможността му да продължи участието си в състезанието, като решението му по този въпрос е окончателно и не подлежи на преразглеждане.

4. Уведомява главния съдия за всичките си решения и предприети действия по време на състезанието. 
Чл.40.Всички членове на ръководството на състезанието и на съдийския апарат, носят на лявата си ръка над лакътя червена лента или бадж. Лентата е с ширина 10 см. и върху нея с бял надпис е изписана съответната длъжност.

Чл.41.Изпитването на щурмовите стълби, стълбите-палки, сбруите и коланите и работата с тях се извършва в съответствие с действащите нормативни актове, регламентиращи изпитването и безопасната работа с пожаро-техническото въоръжение.
Глава седма 
СЪСТЕЗАТЕЛНИ ДИСЦИПЛИНИ

I. „100-МЕТРОВА ПЪТЕКА С ПРЕПЯТСТВИЯ”

Чл.42.(1) В дисциплината „100-метрова пътека с препятствия” всеки мъжки, женски и младежки отбор участва с 8 състезатели, като всеки състезател има право на два опита.

(2). В дисциплината „100-метрова пътека с препятствия” всеки юношески отбор (юноши и девойки) участва с 9 състезатели, по трима състезатели от всяка възрастова група, като всеки състезател има право на два опита.
Технически съоръжения

Чл.43.При провеждането на дисциплината „100-метрова пътека с препятствия” състезателите използват следните уреди и съоръжения:

1. Струйник - 1 бр. със съединител тип „РОТ”, с минимална дължина на струйника не по-малко от 250 мм, минимално тегло не по-малко от 0,4 кг и шнур (връв) с дължина не повече от 0,5 м. Наличието на гумени уплътнители на съеденителите е задължително.
2. Шлангове - 2бр. с общо тегло не по-малко от 5 кг за мъже, младежи и юноши старша и средна възрастова група и с общо тегло не по-малко от 4 кг. за жени и девойки, както и юноши младша възрастова група (13-14г.), със съединители тип „РОТ”/ „Щорц” и с дължина на шланга не по-малко от 19 м., минимална ширина 60 мм (в навито положение) и максимална височина 35 cm (в навито положение). Разрешава се използването на метални или пластмасови съединители и поставянето на приспособления на шланговете, непозволяващи тяхното падане при поставянето им на съответното място в коридора, които трябва да са здраво (надеждно) закрепени за шланговете. Наличието на гумени уплътнители на съеденителите е задължително.
3. Стандартен трипътен разклонител – 1 бр., оборудван с един централен съединител и минимум два съединителя с диаметър минимум 42 мм. Разклонителят може да бъде поставен на максимум 4 опорни стойки с диаметър на стойките не повече от 4 см. Разклонителят се поставя произволно в коридора на указаното място, като разстоянието от долния зъб на работния съединител до покритието на пистата не трябва да е по-голямо от 6 см, а вертикалната плоскост на работния съединител към хоризонталата на пистата трябва да е под прав ъгъл. Работният съединител на разклонителя се разполага на 75 м от линията на старта, като се забранява използването на разклонители на платформи. Наличието на гумени уплътнители на съеденителите е задължително.
Чл.44.При преминаване на разстоянието от старта до финала, състезателите преодоляват следните препятствия:

1. Стена – с височина на стената – 2 м за мъже, младежи и юноши старша възрастова група, с височина 1,70 м за юноши средна и младша възрастова група и височина 70 см за жени и девойки. Всички стени са със широчина – 2 м и с дебелина на стената 40-50 мм. На стената от двете страни може да се заковава или залепва гума или друг материал за подобряване на сцеплението. Стената се изпълнява съгласно Приложение 2 и Приложение 2а и Приложение 2б.
2. Греда – с дължина на хоризонталаната част 8 м, ширина 18 см, като височината й до най-високата повърхност от нивото на земята е 1, 20 м за мъже, младежи  и юноши старша възрастова група и 80 см за юноши средна и младша възрастова група, жени и девойки. Гредата се укрепва хоризонтално на опорни стойки, като при промяна на височината й опорните стойки не се местят. На работната повърхност на гредата може да се поставя покритие, по което да се бяга с шпайкове. Към двата края на гредата се прикрепват наклонени части с дължина 2 м и ширина 25 см. По горната повърхност на наклонената част през 35 см (започвайки меренето от високата част на наклона) се монтират перпендикулярни стъпала с ширина 5 см и височина 3 см. В края на хоризонталната част на гредата на разстояние 47,60 м от линията на старта, перпендикулярно на коридора по цялата му ширина се начертава ограничителна линия. Гредата се изпълнява съгласно Приложение 3 и Приложение 3а.
Чл.45.(1).Състезанието в дисциплината „100-метрова пътека с препятствия” се провежда най-малко в два коридора.

(2).По изключение при районните и областните състезания, тази дисциплина може да се провежда и в един коридор.

Съдийски състав

Чл.46.(1).Необходимият брой на съдиите и техните длъжности при провеждането на дисциплината „100-метрова пътека с препятствия” са показани в таблица 1. 
Таблица 1

	№ по

ред
	Състав на съдийската бригада
	При един коридор
	При два коридора
	При четири коридора

	1.
	Старши съдия
	1
	1
	1

	2.
	Стартер
	1
	1
	1

	3.
	Помощник стартер
	1
	1
	2

	4.
	Съдия при състезателите
	1
	2
	2

	5.
	Старши хронометрист
	1
	1
	1

	6.
	Съдии-хронометристи
	2
	4
	8

	7.
	Съдии по нарушенията
	3
	3
	8

	8.
	Съдия на финала 
	1
	1
	1

	9.
	Секретар на финала
	1
	1
	1

	
	ВСИЧКО
	12
	15
	25


(2).Съдии по нарушенията се поставят при стената, гредата и разклонителя.

(3).По решение на главния съдия на състезанията, количественият състав на съдиите може да се промени.

Правила за провеждане

Чл.47.Пистата за провеждане на дисциплината „100-метрова пътека с препятствия” трябва да отговаря на следните изисквания:

1. Коридора е с дължинаната не по-малко от 115 м и с ширина не по-малко от 2 м. 

2. Преди и след 100-метровата пътека с препятствия се оставя свободен участък не по-малко от 5 м преди стартовата линия и 10 м след финалната линия .

3. Покритието на пистата е от синтетичен или изкуствен материал, като по изключение покритието може да бъде от шамот или сгурия.
4. Коридорите, стартовата, ограничителната и финалната линия се очертават с плътни непрекъснати линии с ширина 5 см, като стартовата линия се включва в разстоянието на дисциплината, а финалната - не.

5. На разстояние от 3 до 5 м. зад линията на старта се поставят добре виждащи се от съдиите и зрителите указатели с номерата на коридорите, като броенето започва от ляво на дясно по посока на стартирането.
Чл.48.(1).Съоръженията се разполагат на пистата, съгласно Приложение 4 и Приложение 4а, най-малко един ден преди състезанието.

(2).В деня преди състезанието, състезателите могат да изпробват уредите и съоръженията по график, утвърден от ръководителя на състезанието. 

Чл.49.(1).Състезателите, които участват в дисциплината, се намират на определено място извън пистата.

(2).При повикване за старт, състезателите излизат на пистата и подготвят уредите и съоръженията си. Времето за подготовка е 2 минути, които започват да текат веднага, след като съдия-информаторът приключи с повикването за старт на състезателите от съответната серия. След като се подготви, състезателят се изтегля на 2-3 м зад стартовата линия. 
(3).При команда „По местата” състезателят застава на старта като не трябва да докосва стартовата линия, с която и да е част на тялото си.
(4).Не се допуска състезателите или други лица да докосват шланговете и разклонителите след подадена команда „По местата“ от стартера.
(5).При команда „Готови” заема удобно за старт положение.

(6).При сигнал от стартера (изстрел или друг звуков сигнал) състезателите стартират.
Чл.50.(1). В случай, че някой състезател/състезатели е стартирал/стартирали преди подаването на сигнала, с втори сигнал старта се преустановява, а състезателят/състезателите се дисквалифицират с вдигане на червен картон.
(2). Състезателят/състезателите, извършил/извършили фал-старт с вдигане на ръка потвърждава/потвърждават за извършеното нарушение и обявената дисквалификация.
Чл.51. (1). Разстоянието от старта до финала се преминава по следния начин:

1. След старта състезателят бяга по пистата, носейки със себе си струйника, който може да се закрепва между колана и тялото, да се носи с помощта на ремък или въже с дължина не повече от 0,5 м или по друг избран от състезателя начин.

2. При достигане на стената, разположена на 23 м от старта, състезателят я преодолява, взема двата шланга, разположени на 28 м от старта и преминава по гредата, като състезателят може да развива и съединява шланговете преди, по време или след преодоляване на гредата.

3. При отскачане от гредата състезателят трябва да докосне терена след ограничителната линия, разположена на 47,60 м от линията на старта, а ако това не стане, той е длъжен да премине по гредата втори път.

4. След преодоляване на гредата състезателят се насочва към разклонителя, който е разположен на 75 м от старта. Когато го достигне, той съединява единия край на шланговата линия към него, а към другия й край съединява струйника. Съединяването на шланговете един към друг и към разклонителя и струйника може да става по произволен начин и последователност (по време на бягането, ходом или в спряно положение). След построяване на шланговата линия, състезателят я изтегля и пресича финалната линия. 
5. Финиширайки, състезателят е длъжен да държи шланговата линия така, че съдиите да могат да се убедят в правилното скопчаване на съединителите на струйника и шланга, в противен случай резултата може да не бъде зачетен.
(2). В случай на несработване на измервателната апратура по време на провеждане на дисциплината „100-метрова пътека с препятствия”, се вземат резултатите на състезателите в серията от ръчното измерване, като към тях се добавят 0,24 сек.
Нарушения

Чл.52.При провеждането на дисциплината „100-метрова пътека с препятствия” опитът се счита за неуспешен, ако състезателят допусне някое от следните нарушения:

1. Използва нестандартни уреди и екипировка.

2. Направи фал-старт.
3. Стартира или завърши опита без част от екипировката си, съгласно чл. 18 на тези правила. 
4. Пристъпи разделителната линия или навлезе в чужд коридор и с това си действие попречи или утежни работата на състезателя, бягащ в този коридор.
5. Не преодолее стената или при преодоляването й използва страничните опори.

6. Изхвърли струйника при преодоляване на стената или не я преодолее потворно с него.
7. Изхвърли шланговете в чужд коридор и с това си действие попречи или утежни работата на състезателя, бягащ в този коридор.

8. Не скопчае шланговете, струйника или разклонителя или ги скопчае лошо. Под лошо скопчаване се разбира не зацепване на всички зъби на съединителите или разкопчаването им по време на изпълнение на дисциплината.

9. Падне от гредата или докосне пистата преди ограничителната линия и не премине отново по гредата.

10. Не скопчае струйника към шланга преди финалната линия.

11. Разкопчае струйника от шланга преди финалната линия.

12. Получи чужда помощ при изпълнение на дисциплината.
13. Не премине финалната линия.

14. Просрочи времето, определено за подготовка.

Класиране

Чл.53.Класирането в дисциплината „100-метрова пътека с препятствия” е индивидуално и отборно и се извършва по възходящ ред на времената постигнати съответно от състезателите и отборите. 
Чл.54.(1).Индивидуалното класиране се извършва по следния начин:

1. За класирането се взема предвид по-добрият резултат от двата опита.

2. При равенство във времената на двама или повече състезатели, на по-предно място се класира състезателят, имащ по-добър втори опит. Ако резултатите от двата опита са равни, по-напред се класира състезателят направил по-добър резултат в първия опит. В случай, че и по този показател състезателите са равни, те се класират на едно и също място.
3. Състезателите, направили по два несполучливи опита не участват в класирането.
(2).За определяне на победителите в индивидуалното класиране, се допуска провеждането на две полуфинални серии и една финална серия както следва:

1. Броят на участниците в полуфиналните серии и във финалната серия се определя според броя на коридорите;

2. Участници в полуфиналните серии са състезателите показали най- добър резултат в един от двата опита;

3. Във финалната серия участват двамата победители в полуфиналните серии, както и двамата състезатели, постигнали най-добри резултати в полуфиналните серии;
4. Номерата на полуфиналните серии и коридорите на стартиране се определят на база резултатите от класирането в индивидуалните дисциплини по следната схема:

4.1. При четири коридора в първа полуфинална серия в първи коридор стартира състезателят, класирал се на 5-то място, във втори коридор състезателят, класирал се на 1- во място, в трети коридор състезателят, класирал се на 4-то място и в четвърти коридор, състезателят класирал се на 8-мо място. Във втора полуфинална серия по реда на коридорите, стартират състезателите заели съответно 6-то, 2-ро, 3-то и 7-мо място.

4.2. При два коридора в първа полуфинална серия в първи коридор стартира състезателят, класирал се на 4-то място, във втори коридор състезателят, класирал се на 1- во място. Във втора полуфинална серия по реда на коридорите, стартират състезателите заели съответно 2-ро и 3-то място.

5. Коридорите на стартиране във финалната серия се определят с жребий между финалистите
6. За финалната серия се класират състезателите постигнали най-добри резултати в полуфиналните серии. При еднакви резултати в полуфиналните серии на по-предно място се класира състезателят заемащ по-предно място в редовните опити.

7. При еднакви резултати постигнати във финалната серия състезателите се класират на едно и също място, като следващото/щите място/места не се присъжда/присъждат.
Чл.55. (1) Отборното класиране за мъже, младежи и жени се извършва по следния начин:
1. За отборното класиране се вземат предвид времената от индивидуалното класиране на първите шест състезатели от всеки отбор, като се взема времето на по-добрия от двата предварителни опита на състезателя. Класирането се извършва на базата на сумата от тези времена. 
2. Резултатите от финалните и полуфиналните серии не се вземат предвид при отборното класиране. 
3. Ако два отбора имат еднакви суми от времената на шестте си състезатели, по-напред се класира отборът, чиито състезатели имат повече сполучливи втори опити. Ако и по този показател отборите са равни, класирането се извършва на базата на сумата от времената от вторите опити на първите шест състезатели.

4. Ако по всички изброени показатели отборите имат равни времена, те се класират на едно и също място/места, като следващото място/места не се присъжда/присъждат.
5. В случай, че от осемте участвали състезатели, по-малко от шест са направили най-малко един успешен опит, тогава този отбор в отборното класиране в тази дисциплина се класира на последно място, което е равно на броя на участващите отбори. При повече класирани на последно място отбори, цифрата на класирането им е равна на броя на участващите отбори. Ако два или няколко отбора имат еднакви на брой непълни времена, то тези отбори заемат мястото след отборите, които имат по-малко на брой непълни времена.
(2). Отборното класиране за юноши и девойки се извършва по следния начин:

1. За отборното класиране се вземат предвид времената от индивидуалното класиране на първите двама състезатели от трите възрастови групи (младша, средна и старша), като се взема времето на по-добрия от двата предварителни опита на състезателите.

	№ по ред
	ВЪЗРАСТОВА ГРУПА
	УЧАСТНИЦИ
	КЛАСИРАНЕ
	ОБЩО КЛАСИРАНЕ

	1.
	Младша (до 14 г.)
	3 състезатели
	2 резултата
	6 резултата

	2.
	Средна (15-16 г.)
	3 състезатели
	2 резултата
	

	3.
	Старша (17-18 г.)
	3 състезатели
	2 резултата
	


2. Ако два отбора имат еднакви суми от времената на шестте си състезатели (по двама от всяка възрастова група), по-напред се класира отборът, чиито състезатели имат повече сполучливи втори опити. Ако и по този показател отборите са равни, класирането се извършва на базата на сумата от времената от вторите опити на шестте състезатели.
3. Ако по всички изброени показатели отборите имат равни времена, те се класират на едно и също място, като следващото място/места не се присъжда/присъждат.
4. В случай, че от всяка възрастова група на даден отбор минимум двама състезатели не са направили успешен опит, той се класира на последно място, което е равно на броя на участващите отбори. При повече класирани на последно място отбори, цифрата на класирането им е равна на броя на участващите отбори.

ІI. „Изкачване с щурмова стълба”

Чл.56.(1) В дисциплината “Изкачване с щурмова стълба” всеки мъжки, младежи и женски отбор участва с 8 състезатели, като всеки състезател има право на два опита. 

(2). В дисциплината „Изкачване с щурмова стълба” всеки юношески отбор (юноши и девойки) участва с 9 състезатели, по трима състезатели от всяка възрастова група, като всеки състезател има право на два опита.

Технически съоръжения

Чл.57.(1) Дисциплината „Изкачване с щурмова стълба” се провежда на кула (стена) за изкачване, съгласно Приложение 5. Изискванията към нея са следните:

1. Кулата (стената) е висока най-малко 13,12 м и има най-малко два коридора. От външната си страна кулата е облицована с дърво.

2. Кулата (стената) има 4 етажа, като на всеки етаж с изключение на първия има прозоречни отвори с височина 1,87 м и широчина 1,10 м. Отворите са така разположени, че средата им да съвпада със средата на състезателния коридор.

3. Всеки прозоречен отвор в долната си част има дъска с широчина 37 - 39 см, която излиза на 3 см пред фасадата на кулата. Към лицевата част на кулата, по цялата и ширина, на равнището на прозоречните дъски на 2-ри, 3-ти и 4-ти етаж се заковават летви с дебелина равна на дебелината на прозоречните дъски. Горните повърхности на дъските на прозоречните отвори от отделните етажи, трябва да бъдат на височини, съгласно Приложение 5. Разстоянието между два съседни прозореца е минимум 90 см, а от крайните прозорци до страничния ръб на кулата – минимум 45 см.
4. На височина 1,05 м от терена по цялата ширина на кулата е закована летва със сечение 6х6 см.
5. На задната страна на кулата (стената) на всеки етаж има площадка с широчина минимум 1,50 м, разположена на 80 см под дъските на прозорците.

6. На предната страна на кулата (стената) се изгражда обезопасяваща възглавница. Тя се разполага в изкоп с дълбочина 1 м, широчина 4 м и дължина, равна на широчината на кулата плюс по 1 м в ляво и дясно от нея. На дъното на изкопа се поставя дунапрен с височина 0,5 м Останалата част от изкопа се запълва със смес от пясък и талаш в съотношение 1:1. Горната повърхност на обезопасителната възглавница трябва да бъде наравно с коридора.
7.  Независимо от наличието на обезопасителна възглавница, състезателят се осигурява срещу падане с „осигуряващо устройство”, съгласно Приложения 5а и 5б. 

8. Когато кулата (стената) за изкачване е оборудвана с обезопасяваща мрежа съгласно Приложение 6 и Приложение 6а, състезателят може да се изкачва без да ползва “осигуряващо устройство”. Мрежата трябва да бъде от въглеродни влакна (капронова нишка) с дебелина 3-4 мм, а размерът на отворите на мрежата да бъдат 50х50 мм. Мрежата се монтира на две метални цилиндрични тръби с диаметър 115 мм. Допуска се използването на квадратни тръби със сечение 115х115 мм. Дебелината на стената на тръбите трябва да бъде минимум 2 мм. Металните тръби се монтират в хоризонтално положение на височина 900 мм от долната дъска на първия прозорец на кулата(стената) или на 5150 мм от повърхността на обезопасяващата възглавница. Мрежата трябва да бъде на разстояние 700 мм от предната част на кулата(стената). За застопоряване на мрежата върху металните тръби се заваряват метални куки на разстояние 50мм една от друга. От предната страна на кулата(стената) в три точки се поставят опъващи устройства с дължина 700 мм, които опъват мрежата откъм страната на кулата(стената).
(2) При провеждане на районни, областни и зонални състезания на кули (стени), изградени преди влизането в сила на този правилник, се допуска кулата (стената) да не отговаря изцяло на всички изисквания, посочени в ал. 1 
Чл.58.(1) Кулата (стената) се изкачва с щурмова стълба, имаща 13 стъпала и кука със зъбци, с вътрешна дължина на куката минимум 400 мм. Стълбата е с тегло минимум 8,5 кг, ширина 0,3 м (( 5 см) и дължина не по-малко от 4 м;
(2) Разрешава се използването и на разглобяеми щурмови стълби, отговарящи на изискванията на ал.1. на този член.
Съдийски състав

Чл.59.(1).Необходимият брой на съдиите и техните длъжности при провеждането на дисциплината “Изкачване с щурмова стълба” са показани в таблица 2. 

Таблица 2
	№ по

Ред
	Състав на съдийската бригада
	При един коридор
	При два коридора
	При четири коридора

	1.
	Старши съдия
	1
	1
	1

	2.
	Стартер
	1
	1
	1

	3.
	Помощник стартер
	1
	1
	2

	4.
	Съдия при състезателите
	1
	2
	2

	5.
	Старши хронометрист
	1
	1
	1

	6.
	Съдии-хронометристи
	2
	4
	8

	7.
	Съдии по нарушенията
	1
	1
	1

	8.
	Съдия на финала
	1
	1
	1

	9.
	Секретар на финала
	1
	1
	1

	
	ВСИЧКО
	10
	13
	18


(2).Съдиите по нарушенията се поставят в близост до основата на кулата (стената), извън обезопасителната възглавница.

(3). По решение на главния съдия на състезанията, количественият състав на съдиите може да се промени.
Правила за провеждане

Чл.60.(1).Дисциплината „Изкачване с щурмова стълба” се провежда най-малко в два коридора с широчина на всеки от тях минимум 1,70 м. По изключение на районните и областните състезания, тази дисциплина може да се проведе и в един коридор. Разстоянието от старта до кулата е 32,25 м.
(2).Коридорите, стартовата и ограничителната линии са очертани с плътни, непрекъснати линии с широчина 5 см.

(3).Стартовата линия се включва в разстоянието на дисциплината, а финалната - не.

(4). На разстояние от 3 до 5 м зад линията на старта, се поставят добре виждащи се от съдиите и зрителите указатели с номерата на коридорите, като броенето започва от ляво на дясно по посока на стартирането.
Чл.61.(1). Състезателите застават зад стартовата линия в удобно за тях положение. Щурмовата стълба се поставя в удобно за състезателя положение така, че краят й откъм куката да се намира зад него, а другият й край след стартовата линия.
(2). Стълбата може да се хване от състезателя още преди старта, като ръцете му могат да пресичат стартовата линия без да докосват пистата.

(3). Жените, юношите младша възрастова група и девойките стартират без стълба от стартовата линия.
Чл.62.(1).Състезателите, които участват в дисциплината, се намират на определено място извън пистата.

(2).При повикване на старт състезателите излизат на пистата и подготвят уредите и съоръженията за старт. Времето за подготовка е 2 минути, които започват да текат веднага, след като съдия-информаторът приключи с повикването за старт на състезателите от съответната серия. След като подготвят уредите и съоръженията, състезателите се изтеглят на 2-3 м зад стартовата линия.

(3).При команда „По местата” състезателите застават на старта, като не трябва да докосват стартовата линия с която и да е част на тялото си.

(4).При команда „Готови” заемат удобно за старт положение.

  (5).При сигнал от стартера (изстрел или друг звуков сигнал) състезателите стартират.
Чл.63.(1) В случай, че някой състезател/състезатели е/са стартирал/стартирали преди подаването на сигнала, с втори сигнал старта се преустановява, а състезателят/състезателите се дисквалифицират с вдигане на червен картон.

(2). Състезателят/състезателите, извършил/извършили фал-старт с вдигане на ръка потвърждава/потвърждават за извършеното нарушение и обявената дисквалификация.
Чл.64.(1). След старта състезателите мъже и младежи от старша и средна възрастова група могат да носят стълбата с една или две ръце. За състезателите жени, юноши от младша възрастова група и девойки, стълбата е предварително закачена на прозореца на втория етаж. При достигане на кулата състезателят атакува последователно етажите, като това може да стане по удобен за него начин, но задължително сяда на дъската на всеки един от прозорците без последния. Когато състезателят седне на дъската на първия етаж, член от състава на неговия отбор или определено от организаторите лице закрепва въжето на осигуряващото устройство към халката на сбруята(колана). Осигурителното въже се изтегля от член на отбора или определено от организаторите лице така, че в случай на падане, състезателят с минимално свободно падне да увисне на въжето. При наличие на обезопасяваща мрежа, осгуряващото устройство може да не се използва.
Чл.65. (1). Дисциплината се счита за завършена, когато състезателят с двата си крака е стъпил на подиума за електронно засичане на времето и е задействувал контактното устройство, намиращо се на:

1. Втория етаж за жени, девойки и юноши младша и средна възрастова група;

2. Третия етаж за юноши старша възрастова група;

3. Четвъртия етаж за мъжете.

(2). Подиумите за електронно засичане на времето се изработват, съгласно Приложение 5в. Теглото на задействане, трябва да бъде от 2 до 3 кг във всяка една точка на плочите на подиума.

(3). В случай на несработване на измервателната апратура по време на провеждане на дисциплината „Изкачване с щурмова стълба”, се вземат резултатите на състезателите в серията от ръчното измерване, като към тях се добавят 0,15 сек.
Нарушения

Чл.66.Опитът в дисциплината „Изкачване с щурмова стълба” се счита за неуспешен, ако състезателят допусне едно от следните нарушения:
1.  Стартира или завърши опита без част от екипировката си, съгласно чл.18 на тези правила.

2.  Направи фал-старт
3.  Използва стълба, несъответстваща на изискванията на тези правила.

4.  Не използва осигуряващото устройство, когато кулата не е осигурена с обезопасяваща мрежа.
5.  Не седне на дъската на всеки един от прозорците без последния.
6. Не финишира или не стъпи с двата крака на подиума за електронно засичане на времето;

7. Просрочи времето, определено за подготовка.

8. Получи чужда помощ. 

Чл.67.Счупването на стълбата по време на изпълнение на упражнението не се счита за нарушение и в този случай състезателят има право да повтори опита.

Класиране

Чл.68.Класирането в дисциплината „Изкачване с щурмова стълба” се извършва както при дисциплината „100-метрова пътека с препятствия”, съгласно чл. 53, 54 и 55 на тези правила.

III. „Пожарна щафета 4х100 м с препятствия”

Чл.69.(1) В дисциплината „Пожарна щафета 4х100 м с препятствия” всеки мъжки, младежи и женски отбор участва с две щафети от по 4 състезатели.

(2) В дисциплината „Пожарна щафета 4х100 м с препятствия” всеки юношески отбор и отбор от девойки участва с една щафета от 4 състезатели, като на първи и втори пост имат право да участвуват само юноши и девойки от младша и средна възрастова група, а на трети и четвърти пост само юноши и девойки от старша възрастова група.
(3) Всяка от двете щафети на мъжкия, младежкия и женския отбор има право само на един опит, а щафетата на юношеския отбор и на отбора от девойки има право на два опита.
(4). Всеки състезател от даден отбор има право да се състезава само на един пост и само в една от щафетите на отбора.
Технически съоръжения
Чл.70.При провеждането на дисциплината „Пожарна щафета 4х100 м с препятствия” състезателите използват следните уреди и съоръжения:

1.Струйник, два шланга и разклонител, съгласно изискванията на чл. 43 на тези правила.
2. Стълба-палка – 1 бр. с тегло не по-малко от 8 кг, дължина не по-малко от 2,95 м, ширина 0,3м ((5 см) и стъпала 8 броя.
3. Прахов пожарогасител с тегло на гасителния прах 5 ( 1 кг, намиращ се постоянно под налягане и с общо тегло заедно със заряда не повече от 10 кг.
Чл.71.При преодоляване на разстоянието от старта до финала състезателите преодоляват следните препятствия:

1. Къщичка - 1 бр., с дължина 5 м, широчина 2,4 м и височина 2,5 м. Покрива на къщичката е двускатен, като всеки скат на покрива е с дължина 4 м., широчина 1,5 м и с ъгъл на наклона 30°. По цялата дължина на скатовете на 20 см от долния им край е монтирана гредичка с ширина 10 см и височина 6 см. В края на къщичката е монтирана хоризонтална площадка на височина 1,75 м от нивото на земята с дължина 1 м и ширина от 2,0 до 2,4 м. За жените, юношите и девойките се монтира допълнително втора хоризонтална площадка на височина 90 см от нивото на земята с ширина 1 м и дължина от 2,0 до 2,4 м. Откъм страната на старта на най-високата точка на покрива, от двете му страни (скатове) се изрязват парчета с дължина 30 см и ширина от 5 до 7 см. Препоръчва се на работната повърхност на къщичката да се поставя тартан или твърдо непързалящо се покритие, по което да може да се бяга с шпайкове. Предната част на къщичката се обшива с дъски. На коридора, в края на задната част на къщичката, се начертава ограничителна линия. Къщичката е изпълнена съгласно Приложение 7, Приложение 7а и Приложение 8.
2.Стена - 1бр., изпълнена съгласно чл.44, т. 1 на тези правила.
3.Греда - 1бр., изпълнена съгласно чл.44, т. 2 на тези правила.
4.Тава - 1бр., с дължина 1,5 м, ширина 1 м и дълбочина 20 см, изпълнена съгласно Приложение 9, съдържаща 30 л вода, 2 л газ за осветление (керосин) и 0,25 л бензин.

Чл.72.(1).Състезанията в дисциплината „Пожарна щафета 4х100 м с препятствия” се провеждат в два коридора.
(2).По изключение на районните, областните и зоналните състезания тази дисциплина може да се провежда и в един коридор.

Съдийски състав

Чл.73.(1).Необходимият брой на съдиите и техните длъжности при провеждането на дисциплината „Пожарна щафета 4х100 м с препятствия” са показани в таблица 3. 
Таблица 3

	№ по

ред
	Състав на съдийската бригада
	При един коридор
	При два коридора

	1.
	Старши съдия
	1
	1

	2.
	Стартер
	1
	1

	3.
	Помощник стартер
	1
	1

	4.
	Съдия при състезателите
	1
	1

	5.
	Старши хронометрист
	1
	1

	6.
	Съдии-хронометристи
	2
	4

	7.
	Съдии по нарушенията
	9
	18

	8.
	Секретар на финала
	1
	1

	
	ВСИЧКО
	16
	28


(2).Съдии по нарушенията се поставят при къщичката, зоната между първи и втори пост, стената, зоната между втори и трети пост, гредата, разклонителя, ограничителната линия на 280-тия метър от старта, зоната между трети и четвърти пост и тавата.

(3).По решение на главния съдия на състезанията, количественият състав на съдиите може да се промени.

Правила за провеждане

Чл.74.Пистата за провеждане на дисциплината „Пожарна щафета 4х100 с препятствия” трябва да отговаря на следните изисквания:

1. Покритието на пистата да бъде от синтетичен или изкуствен материал, като по изключение покритието може да бъде от шамот или сгурия. 

2. Коридорите, стартовата, ограничителните и финалната линия да са очертани с плътни непрекъснати линии с ширина 5 см.

3. Стартовата линия се включва в разстоянието на дисциплината, а финалната не.

4. Всеки коридор е с дължина 400 м и ширина 2,5 м и е разделен на четири отсечки по 100 м. Краят на всяка отсечка се отбелязва с плътна линия, а на 10 м преди и след нея се изчертават пунктирни линии с дължина равна на широчината на коридора, определяща зоната за предаване и приемане на щафетата. На 10 м преди началото на зоните за предаване се изчертатват линии, определящи началото на зоната за ускоряване на състезателя от съответния пост.
5. В случай на несработване на измервателната апратура по време на провеждане на дисциплината „Пожарна щафета 4х100 метра с препятствия”, се вземат резултатите от ръчното измерване в серията.
Чл.75.(1).Съоръженията се разполагат на пистата съгласно Приложение 10 и Приложение 10а  най-малко един ден преди състезанието.

 (2).В деня преди състезанието, състезателите могат да изпробват уредите и съоръженията по график.

Чл.76.(1).Състезателите, които участват в дисциплината се намират на определени места извън пистата в близост до мястото за стартиране на отделните постове.

(2).При повикване на старт състезателите излизат на пистата и подготвят съоръженията за старт, като времето за подготовка е 3 минути, които започват да текат веднага, след като съдия-информаторът приключи с повикването за старт на състезателите от съответната серия.
(3).Състезателят от 4-ти пост тегли жребий за определяне на необходимите горива (в затворени съдове) и носимите пожарогасители в присъствието на старши съдията на дисциплината или на друг съдия, определен от него, след което поставя основния и резервния пожарогасител на определените им места.
(4).След като си подготвят уредите и съоръженията, състезателите се изтеглят зад линиите за стартиране на отделните постове.

(5).При команда „По местата” състезателят със струйник и стълба-палка (стълбата-палка на състезателя от младежкия отбор е предварително поставена на къщичката) застава зад линията на старта. Състезателят не трябва да докосва стартовата линия, с която и да е част на тялото си.
(6).При команда „Готови” състезателят заема удобно за старт положение.

(7).При сигнал от стартера (изстрел или друг звуков сигнал) състезателите стартират.

Чл.77.(1).В случай, че преди сигнала някой състезател е стартирал по-рано от подаването на сигнала, с втори сигнал старта се преустановява, а на състезателя се отбелязва фал-старт.

(2).Щафетата на състезателя, допуснал фал-старт се дисквалифицира.

Чл.78.Разстоянието от старта до финала на дисциплината „Пожарна щафета 4х100 м с препятствия” се преминава по следния начин:

1. Състезателят от I-ви пост преминава разстоянието от старта до разположената на 30 м къщичка, носейки стълбата-палка в ръка (за младежите стълбата-палка е поставена предварително на къщичката) и струйника по един от начините указани в чл.51, т.1 на тези правила. При наближаване на къщичката, той опира стълбата в билото й, качва се на покрива, преминава по него без стълбата, докосва площадката и оттам скача върху пистата. След това се насочва към линията на 100-те метра, където предава щафетата-струйник на състезателя от II-ри пост в зоната на предаване.

2. Когато състезателят от I-ви пост на мъжки отбор допре стълбата-палка до билото на къщата, а състезателят от I-ви пост на младежки отбор стъпи на стълбата-палка, един от съдиите излива 0,25 л бензин в тавата. Останалото съдържание в тавата се зарежда непосредствено преди старта.

3. Състезателят от II-ри пост приема щафетата - стрйник и се насочва към стената, намираща се на 150 м от старта, преодолява я и в зоната на предаване, предава щафетата - струйник на III-ти пост.
4. Щом състезателят от II-ри пост преодолее стената, един от съдиите запалва течността в тавата.

5. При достигане на 215-тия метър от старта, състезателят от III-ти пост взема двата шланга и след това преминава по гредата, началото на която е поставено на 225-тия метър. Състезателят може да развива и съединява шланговете преди, по време или след преодоляване на гредата. При отскачане от гредата състезателят трябва да докосне терена след ограничителната линия. Ако това не стане, той е длъжен да премине по гредата втори път. След преминаване по гредата, състезателят се насочва към разклонителя, разположен на 255-тия метър от старта, като скопчава единия край на шланговата линия към разклонителя, а другия - към струйника. След преминаване на ограничителната линия на 280-тия метър от старта, състезателят разкопчава струйника. При пресичане на линията на разкопчаване, състезателят трябва да разкопчае струйника така, че съдиите да се убедят, че разкопчаването на съединителите на струйника и шланга е станало след линията на разкопчаване. Местонахождението на шланговата линия след разкопчаване на струйника не се взема под внимание. След предаване на щафетата - скруйник на състезателя от четвърти пост, всички съединители на шланговете и разклонителя трябва да са скопчани.
6. Състезателят от IV-ти пост поема струйника, поставя го в удобно за него положение, взема разположения на 320-тия метър от старта носим пожарогасител, загасява огъня в тавата, разположена на 350-тия метър от старта и след това пресича финалната линия. 
7. В случай, че горенето в тавата не бъде ликвидирано с основния пожарогасител, състезателя използва резервния, разположен на разстояние 1,5 м преди тавата.
8. При изпълнение на упражнението предпазния шлем на каската на състезателя от ІV пост трябва да бъде спуснат.

9. Упражнението се счита за изпълнено, ако при финиширането на състезателя в тавата и около нея няма горене. 
Чл.79.При провеждането на дисциплината „Пожарна щафета 4х100 м с препятствия” важат следните допълнителни правила:
1. Преди началото на първия опит, тавата се загрява с изгарянето в нея на 0,25 л бензин.
2. Предаването на щафетата-струйник може да се извършва само в очертаното разстояние - 10 м преди и след линията, разделяща постовете.

3. Състезателят, поемащ щафетата-струйник може да стартира от линията, очертана на 20 м преди неговият пост (предстартовата маркировка), но при самото предаване трябва да се спазват изискванията на т. 2 на този член.

4. Предаването на щафетата - струйник трябва да става само от ръка в ръка без да се подхвърля.

5. Ако някои от състезателите изпусне щафетата - струйник, същият може да се вземе отново само от състезателя, който го е изпуснал.

6. Огънят в тавата трябва да бъде напълно загасен. Ако в процеса на гасене състезателят изплиска горяща течност извън тавата, той трябва да загаси и нея.

7. В случай, че пожарогасителят не се задейства по технически причини, на отбора се разрешава извършването на допълнителен опит.

8. Когато пожарогасителят не задейства, поради неправилна експлоатация или е негоден за ползване, поради повреда причинена от сътезателя, допълнителен опит на отбора не се разрешава.

9. След всеки опит тавата се освобождава от останалите течности, промива се и се пълни отново. 
10. При наличие на два или три комплекта тави, същите се ползват, като се редуват последователно.

Нарушения

Чл.80.При провеждането на дисциплината “Пожарна щафета 4х100 м с препятствия” опитът се счита за неуспешен ако някой от състезателите допусне някое от следните нарушения:

1. При изпълнение на опита използва нестандартни уреди и екипировка.

2. Направи фал-старт.

3. Стартира или завърши опита без част от екипировката си, съгласно чл.18 на тези правила.
4. Престъпи разделителната линия или навлезе в чужд коридор и с това си действие попречи или утежни работата на състезателя, бягащ в този коридор. 

5.  Престъпи разделителната линия или навлезе в чужд коридор и с това си действие съкрати дистанцията на поста. Изключение се допуска за 5-метровата зона от края на тавата в посока на финалната линия. Не се счита за нарушение престъпването на разделителната линия или навлизането в чужд коридор, когато те са свързани с явна загуба на равновесие или падане и когато с това действие не се попречи или утежни работата на състезателя, бягащ в този коридор. 
6.  Не преодолее някое от препятствията или при преодоляването му използва страничните опори.

7.  При преодоляване на къщичката не докосне площадката или отскочи от страни на къщичката.

8.  Изхвърли струйника при преодоляване на стената и/или не я преодолее повторно с него.
9.  Изхвърли шланговете в чужд коридор и с това си действие попречи или утежни работата на състезателя, бягащ в този коридор.

10.  Не скопчае шланговете, струйника или разклонителя или ги скопчае лошо. Под лошо скопчаване се разбира не зацепване на всички зъби на съединителите или разкопчаването им по време на изпълнение на дисциплината. 

11.  Падне от гредата или докосне пистата преди ограничителната линия и не премине отново. 
12.  Не скопчае струйника преди ограничителната линия или го разкопчае преди да я е преминал.

13.  Не загаси огъня в тавата или горящата течност, изплискана в процеса на гасене.
14.   Допусне горенето да се възобнови преди да е пресякъл финалната линия.

15.   Постави пожарогасителя вътре в тавата или в чужд коридор.

16.   Извърши действията на четвърти пост без предпазни ръкавици на двете ръце или без спуснат предпазен шлем на каската.

17.   Премине финалната линия на съответния пост без щафетата - струйник.

18.   Предаде щафетата – струйник извън зоните за предаване.
19.   Просрочи времето, определено за подготовка.
20.   Получи чужда помощ.
Класиране

Чл.81.(1) В дисциплината „Пожарна щафета 4х100 м с препятствия” класирането се извършва по възходящ ред на времената постигнати от отборите.
(2) За класирането в дисциплината „Пожарна щафета 4х100 м с препятствия” всеки мъжки, младежи и женски отбор участва с резултата от по-добрия опит на щафетата си.

(3) При равни резултати на по-предно място се класира отборът, който има по-добър резултат, постигнат от втората му по резултат щафета.

(4) Ако резултатът и на вторите щафети при мъжките, младежките и женските отбори е равен, тези отбори се класират на едно и също място, като следващо не се присъжда. 
 (5) В случай, че и двете щафети на даден мъжки, младежки или женски отбор са с несполучливи опити, тогава този отбор в тази дисциплина се класира на последно място, което е равно на броя на участващите отбори. При повече класирани на последно място отбори, цифрата на класирането им е равна на броя на участващите отбори. 
(6).За класирането в дисциплината “Пожарна щафета 4х100 м с препятствия” всеки  юношески отбор или отбор на девойки участва с резутата от подобрия опит на щафетата си.
 (7).При равни резултати на по-предно място се класира юношеския отбор или отбора на девойките, който има по-добър резултат, постигнат при втория си опит.
(8).Ако резултатът и на вторите опити на щафетите при юношеските отбори и тези на девойките е равен, тези отбори се класират на едно и също място.

(9).В случай, че и двата опита на щафетата на даден отбор на юноши или девойки са несполучливи, тогава този отбор в тази дисциплина се класира на последно място, което е равно на броя на участващите отбори. При повече класирани на последно място отбори, цифрата на класирането им е равна на броя на участващите отбори.

IV. „Бойно разгръщане от мотопомпа”

Чл.82.(1) В дисциплината „Бойно разгръщане от мотопомпа” всеки мъжки, младежки и женски отбор участва със 7 състезатели и има право на два опита. 
(2) В дисциплината „Бойно разгръщане от мотопомпа” всеки отбор за юноши или девойки участва с 6 състезатели и има право на два опита.
(3) При провеждане на състезанията в два коридора, при вторите си опити отборите разменят 1-ви с 2-ри коридор или съответно 2-ри с 1-ви коридор.
Технически съоръжения

Чл.83.При провеждането на дисциплината „Бойно разгръщане от мотопомпа” се използват следните уреди и съоръжения:

1. Струйник - 2 бр., съгласно стандартите на страната без кран с диаметър 52 мм и с отвор на дюзата Ф13 мм.
2. Мотопомпа на фирма ROSENBAUER FОХ или аналогична модификация, със стартерно запалване - 1 бр.
3. Смукателни тръби - 2 бр. за мъже, младежи и жени и 1 бр. за юноши и девойки с диаметър от 100 до 110 мм, със съединители тип „Щорц” и дължина 2,5 м ( 5 см.
4. Смукателна цедка- 1 бр., съгласно стандартите на страната, подходяща за смукателните тръби. 

5. Ключове за съединители - 2 бр.

6. Шлангове - 3 бр. за мъже и младежи и 2 бр. за жени, юноши и девойки с диаметър минимум 75 мм и дължина 20 м ( 0,5 м.
7.  Шлангове - 4 бр. за мъже, младежи и жени, и 2 бр. за юноши и девойки с диаметър минимум 52 мм и дължина 20 ( 0,5 м.
8. Разклонител със спирателни устройства, имащ един съединител за шланг с диаметър минимум 75 мм и минимум два за шланг с диаметър минимум 42 мм - 1 бр.

9. Подиум - 1 бр. с размери 2х2 м и височина максимум 10 см, изработен в един от двата варианта, показани на Приложение 11. 

10.  Съд за вода - 1 бр. с дължина 120 см, широчина 110 см, височина 80 см и обем 1000 л, поставящ се на 4 м в ляво от края на подиума на състезания за мъже, младежи и жени, и на 1,5 м в ляво от края на подиума на състезания за юноши и девойки. Горният ръб на съда за вода трябва да се намира на 80 см от повърхността на спортната площадка (земята).

11.  Мишени - 2 бр., направени от прозрачен материал, съгласно Приложение 12, оборудвани с плоскост за целене, 15-литрово резервоарче за вода с нивомер и сигнална лампа. Сигналната лампа светва, когато резервоарчето на мишената се запълни с 10 л вода. Допуска се при провеждане на районни, обласни и зонални състезания мишените да не бъдат изработени от прозрачен материал.
Съдийски състав

Чл.84.(1).Необходимият брой на съдиите и техните длъжности при провеждането на дисциплината “Бойно разгръщане от мотопомпа” са показани на таблица 4. 

Таблица 4.
	№ по

ред
	Състав на съдийската бригада
	При един коридор
	При два коридора

	1.
	Старши съдия
	1
	1

	2.
	Стартер
	1
	1

	3.
	Помощник стартер
	1
	2

	4.
	Съдия при участниците
	1
	2

	5.
	Старши хронометрист
	1
	2

	6.
	Съдии-хронометристи
	4
	8

	7.
	Съдии по нарушенията
	3
	6

	8.
	Съдия на финала
	1
	2

	9.
	Секретар на финала
	1
	1

	
	ВСИЧКО
	14
	25


(2).Съдии по нарушенията се поставят при подиума, на линията на действие и при мишените. 

(3).По решение на главния съдия на състезанията, количественият състав на съдиите може да се промени.

Правила за провеждане

Чл.85.(1).Дисциплината „Бойно разгргъщане от мотопомпа” се провежда в един или два коридора.

(2) Коридорът за провеждане на дисциплината “Бойно разгръщане от мотопомпа” при състезания за мъже и младежи е с дължина 100 м, за жени - 80 м., а за юноши и девойки - 60 м. Всички коридори са с широчина 20 м. 
 (3) Подиумът, мотопомпата, металният съд за вода и мишените се разполагат съгласно Приложение 13, Приложение 13а и 13б.

(4).Всички съоръжения, с изключение на съда за вода и мишените, се разполагат на подиума. Шланговете се разполагат на произволно място върху подиума, като може да бъдат навити на руло или сгънати във вид на хармоника, но не могат да бъдат свързани помежду си. Крановете на мотопомпата и на разклонителя може да бъдат в отворено положение. Само смукателните тръби могат да излизат извън подиума. Всички съединители трябва да са разкопчани, като разстоянието между зъбите им трябва да бъде не по-малко от 5 мм.

(5) Двигателят на мотопомпата може да бъде включен в рамките на първата минута от петте минути за подготовка.

(6) На 5 м пред мишените се очертава линията на действие за струярите.


(7). В случай на несработване на измервателната апратура по време на провеждане на дисциплината „Бойно разгръщане от мотопомпа”, се вземат резултатите в серията от ръчното измерване, като към тях се добавят 0,24 секунди.

(8). За по-голяма оперативност при провеждането на тази дисциплина, за всеки един от състезателните коридори могат да се осигуряват допълнително подиуми и/или комплекти шлангове съгласно чл. 83, които се предоставят на отборите по реда им на стартиране. 
Чл.86.(1). Дисциплината „Бойно разгръщане от мотопомпа” при състезания за мъже, младежи и жени се провежда по следния начин: 
1. Всеки отбор има на разположение 5 минути, които започват да текат, когато всички състезатели от съответната серия са проверени от помощник-стартера и са пристигнали в съответния коридор, подиумите са поставени на определените места в съответния коридор и на всеки от тях е поставена мотопомпа, без шлангове, смукателни тръби, цедка, разклонител, ключове за съединители, два струйника и шаблон (0,5 см) .
2. При команда „Готови” състезателите заемат удобно за старт положение, като 7-те сътезатели от отбора застават извън състезателната пътека зад стартова линия, която отстои на 10 м от центъра на подиума. Състезателите от отбора може да застанат на стартова линия зад подиума, от ляво или дясно на него, но всички състезатели от отбора трябва да бъдат на една от трите възможни позиции.
3. След сигнал „Старт” участниците пробягват разстоянието до подиума, включват двигателя на мотопомпата, построяват смукателната линия и скопчават краищата й с мотопомпата и цедката, като цедката се скопчава към смукателя преди потапянето й в съда за вода, построяват магистрална линия на три шланга и съединяват краищата й с мотопомпата и разклонителя, построяват две работни линии на по два шланга и съединяват краищата им с разклонителя и струйниците, струярите излизат на позиция до ограничителната линия, намираща се на 85 м от центъра на подиума за мъже и младежи и на 65 м за жени. Отборът сам създава организацията по извършване на горните действия.
4. Водата по магистралните и работните линии може да се подава преди те да са окончателно построени.
5. След построяване на линиите двамата струяри правят опит да напълнят резервоарчетата на мишените без да пресичат линията на действие, като могат да си помагат взаимно при запълване резервоарчетата на мишените, без да докосват ограничителната или разделителната линия, разделяща струярите в съответния коридор. 

6. Упражнението се счита за завършено, когато струярите запълнят обема на резервоарчетата на двете мишени и светнат двете им сигнални лампи.

7. Съдът за вода се пълни за всеки опит и се допълва по време на изпълнение на дисциплината. 

8. Резервоарчетата на мишените се източват след приключване на всеки опит.

(2). Дисциплината „Бойно разгръщане от мотопомпа” при състезания за юноши и девойки се провежда по следния начин:
1. Всеки отбор има на разположение 5 минути, които започват да текат, когато всички състезатели от съответната серия са проверени от помощник-стартера и са пристигнали в съответния коридор, подиумите са поставени на определените места в съответния коридор и на всеки от тях е поставена мотопомпа, без шлангове, смукателни тръби, цедка, разклонител, ключове за съединители и два струйника.
2. При команда „Готови” състезателите заемат удобно за старт положение, като 6-те сътезатели от отбора застават извън състезателната пътека зад стартова линия, която отстои на 10 м. от центъра на подиума. Състезателите от отбора може да застанат на стартова линия зад подиума, от ляво или дясно на него, но всички състезатели от отбора трябва да бъдат на една от трите възможни позиции. 
3. Преди сигнал „Старт” съдията на старта включва двигателя на мотопомпата.
4. След сигнал „Старт” участниците пробягват разстоянието до подиума, построяват смукателната линия и скопчават краищата й с мотопомпата и цедката, като цедката се скопчава към смукателя преди потапянето й в съда за вода, построяват магистрална линия на два шланга, съединяват краищата й с мотопомпата и разклонителя, построяват две работни линии на по един шланг и съединяват краищата им с разклонителя и струйниците, струярите излизат на позиция до ограничителната линия, намираща се на 45 м от центъра на подиума. Отборът сам създава организацията по извършване на горните действия. 
5. Водата по магистралните и работните линии може да се подава преди те да са окончателно построени.
6. След построяване на линиите двамата струяри правят опит да напълнят резервоарчетата на мишените без да пресичат линията на действие, като могат да си помагат взаимно при запълване резервоарчетата на мишените, без да докосват ограничителната или разделителната линия, разделяща струярите в съответния коридор. 
7. Упражнението се счита за завършено, когато струярите запълнят обема на резервоарчетата на двете мишени и светнат двете им сигнални лампи.
8. Съдът за вода се пълни за всеки опит и се допълва по време на изпълнение на дисциплината. 
9. Резервоарчетата на мишените се източват след приключване на всеки опит.

Нарушения

Чл.87.При провеждането на дисциплината „Бойно разгръщане от мотопомпа” опитът се счита за неуспешен, ако някой от състезателите или отборът като цяло допусне някое от следните нарушения:

1.  Използва нестандартни уреди и екипировка.

2.  Направи фал-старт.
3.  Стартира или завърши опита без част от екипировката си, съгласно чл.18 на тези правила.

4.  Вземе съоръжение от подиума преди старта.

5.  Не скопчае или допусне скопчаване на цедката в металния съд с вода.

6.  Допусне докосване, с която и да е част на тялото си, със струйник или с шланг ограничителната линия, разделителната линия или коридора след тях.
7.  Допусне падане на уред или част от екипировката зад ограничителната линия или разделителната линия, разделяща струярите в съответния коридор.
8.  При пълнене на резервоарчето на мишената се допира върху друг състезател или ползва неговата помощ.

9.  Допусне падане на съоръжение от подиума.

10.  Допусне съоръжение на подиума да излиза извън него, с изключение на смукателните тръби.
11.  Допусне предварително скопчаване на смукателни тръби и шлангове.

12.  Просрочи времето, определено за подготовка или по време на подготоката просрочи времето, определено за включване на мотопомпата.
Чл.88.Не се счита за нарушение, ако по технически причини двигателят на мотопомпата не заработи при повече от 3 опита за включването му. В този случай отборът има право да повтори опита. 
Класиране

Чл.89.(1) В дисциплината „Бойно разгръщане от мотопомпа” класирането се извършва по възходящ ред на времената постигнати от отборите.
(2).За класирането в дисциплината „Бойно разгръщане от мотопомпа” всеки отбор участва с по-добрия резултат от двата опита.

(3).При равен резултат на по-предно място се класира отборът, който има по-добра сума от времената на двата опита.
(4).Ако сумата и от времената на двата опита е равна, отборите се класират на едно и също място, като следващо място не се присъжда.
(5). В случай, че даден отбор е с два несполучливи опита, тогава този отбор в тази дисциплина се класира на последно място, което е равно на броя на участващите отбори. При повече класирани на последно място отбори, цифрата на класирането им е равна на броя на участващите отбори.
Глава осма

ДВУБОЙ И КОМПЛЕКСНО КЛАСИРАНЕ

I. Двубой

Чл.90.(1).Двубоят е класиране, което се прави на база на сумата от времената от по-добрите редовни опити на състезателите в дисциплините „100-метрова пътека с препятствия” и „Изкачване с щурмова стълба”. 

(2).Ако даден състезател в една от дисциплините по ал.1 на този член, не е направил успешен опит, той не може да участва в класирането за двубоя.

(3).Ако двама или повече състезатели имат равни времена, на по-предно място се класира състезателят, който има по-добра сума от двата по слаби опита в двете дисциплини.

(4).Ако някой от състезателите с равни времена по една от двете или и по двете дисциплини е направил само един успешен опит, на по-предно място се класира състезателят, направил повече успешни опити.

(5).Ако и при тези условия състезателите имат равни времена, те се класират на едно и също място, като следващо място не се присъжда.
II. Комплексно класиране
Чл.91.(1).Когато състезанието се провежда по четирите дисциплини, съгласно чл. 3 на тоези правила, за комплексното класиране по всяка една от дисциплините всеки отбор получава наказателни точки, равни на мястото му в класирането.

(2).Комплексното класиране се извършва по възходящ ред на времената на база на най-малката сума от наказателните точки на отборите, получени по четирите дисциплини.

(3).Ако два отбора имат еднакъв брой точки, на по-предно място се класира отборът, показал по-добър резултат в дисциплината “Бойно разгръщане от мотопомпа”. Ако и в тази дисциплина отборите имат еднакво класиране, за комплексното класиране се взема предвид класирането в дисциплината “Пожарна щафета 4х100 м с препятствия”.
Чл.92.(1).Когато състезанието се провежда по една, две или три от дисциплините по чл. 3 на тези правила, комплексното класиране се извършва съгласно таблица 5.
Таблица 5
	МЯСТО
	БРОЙ НА ТОЧКИТЕ ПО ДИСЦИПЛИНИ

	
	100-МЕТРОВА ПЪТЕКА С ПРЕПЯТСТВИЯ 
	ИЗКАЧВАНЕ С ЩУРМОВА СТЪЛБА
	ПОЖАРНА ЩАФЕТА 4Х100 МЕТРА С ПРЕПЯТСТВИЯ
	БОЙНО РАЗГРЪЩАНЕ ОТ МОТОПОМПА

	
	
	
	
	

	1
	9
	9
	18
	27 

	2
	8
	8
	16
	24

	3
	7
	7
	14
	21

	4
	6
	6
	12
	18 

	5
	5
	5
	10
	15 

	6
	4
	4
	8
	12

	7
	3
	3
	6
	9

	8
	2
	2
	4
	6

	9
	1
	1
	2
	3

	10
	0
	0
	0 
	0


(2).Всеки състезател в индивидуална дисциплина и всеки отбор в колективна дисциплина, класирал от 1 до 9 място носи точки за комплексното класиране на отбора си.

(3).Състезателите в индивидуалните дисциплини и отборите в колективните дисциплини, които не са стартирали или са направили единствено фалове в съответната дисциплина, се класират на последно място, равно на броя на участващите състезатели или отбори, като точки не им се присъждат.

(4).Комплексното класиране на отборите се извършва по низходящ ред на времената на база на най-голямата сума от точките на отбора, получени по съответните дисциплини (една, две или три), провеждани по време на състезанието.

Глава девета

КОНТЕСТАЦИИ

Чл.93.От съдийският апарат се изгражда комисия по контестациите, състояща се от трима членове. Председател на комисията е главният съдия.

Чл.94.(1).Контестациите по време на състезанията биват устни и писмени.

(2).Контестации по чисто формални въпроси, които могат да бъдат решени веднага от старши съдията на дисциплината или от главния съдия се подават устно от ръководителя на отбора. 

(3).Всички останали контестации (срещу решение на съдия, недостатъци на уредите и съоръженията и др.) се подават само в писмена форма.

Чл.95.(1).Писмените контестации се подават от ръководителя на отбора до главния съдия в свободна форма не по-късно от 15 минути след завършване на съответния опит. Разглеждат се само контестации, отнасящи се до наличие на техническа неизправност на уреди и съоръжения или до решения на съдия, касаещи участието на състезател/състезатели от отбор, чиито ръководител е подал контестацията.
(2).Комисията по контестациите решава проблема не по-късно от 15 минути след подаването й.

(3).При противоречия между членовете на комисията, решаващо е мнението на главния съдия.

(4).Решението на комисията по контестациите е окончателно.

Чл.96.(1).Подаването на контестация се съпровожда с внасяне на депозит, размерът на който се определя по време на техническата конференция от ръководителя на състезанието. 
(2).При положително решение по контестацията, депозитът се връща.

(3).При отрицателно решение по контестацията, депозита се превежда на сметката на БФППС, когато състезанието е републиканско (републикански преглед), състезание за купата на БФППС и зонално или на сметката на съответния СКППС, когато състезанието е областно, районно или друго.
Глава десета

ПРОТОКОЛИ ОТ СЪСТЕЗАНИЯТА

Чл.97.След приключване на всяка дисциплина се оформя протокол за класиране, съгласно Приложения 14, 15, 16 и 17.
Чл.98.Протоколи се изготвят и за класирането в двубоя, отборното класиране в индивидуалните дисциплини и комплексното класиране в състезанията, съгласно Приложения 18, 19, 20, 21 и 22.

Чл.99.(1). Протокол се изготвя за всеки републикански рекорд, който се утвърждава от управителния съвет (УС) на БФППС, като се издава удостоверение подписано от председателя на БФППС, което се връчва на рекордьора при тържествена обстановка.
(2) За рекорд се счита резултатът в дадена дисциплина, превишаващ или повтарящ съществуващия рекорд, показан по време на републиканско състезание (републикански преглед), състезание за купата на БФППС и официални състезания, провеждани по този правилник или правилниците на Международната спортна федерация на пожарникарите и спасителите (МСФПС), Балканската федерация по пожаророприложен спорт (Бал.ФППС) и Международната асоциация на пожарните и спасителни служби (СТIF).

(3) За рекорд може да бъде признат резултатът, постигнат както по време на редовните, така и по време на полуфиналните и финалните стартове. 

(4) За рекорд се зачита постижение, което е засечено с електронно-измервателна апаратура, а стартът е даден с изстрел.
(5) Ако на едно и също състезание в един ден в различни редовни или полуфинални и финални стартове двама или повече участници покажат еднакъв рекорден резултат, тогава всички те се смятат за рекордьори, независимо от разпределението на местата между тях. В този случай в таблицата на рекордите, имената на рекордьорите се изброяват по азбучен ред.

(6) След поставяне на рекорд, задължително се измерват съоръженията и екипировката на състезателите, за което се изготвя протокол.
(7) Всяка година УС на БФППС, определя наградите за постигнатите рекорди в отделните дисциплини.
(8) В класирането „Двубой” се регистрира най-добро постижение.
Чл.100.(1) Всички протоколи се подписват от главния съдия и главния секретар на състезанието. 
(2) Протоколите по отделните дисциплини освен от длъжностните лица, посочени в ал. 1 на този член, се подписват и от старши съдията на съответната дисциплина.

(3) Протоколът за комплексното класиране, освен от длъжностните лица, посочени в ал.1 на този член, се подписва и от ръководителя на състезанието.

(4) Всички протоколи от републиканското състезание (републиканския преглед), състезанието за купата на БФППС и зоналните състезания се изпращат на секретаря на БФППС.
ЗАКЛЮЧИТЕЛНИ РАЗПОРЕДБИ:
§1.Тези Правила отменят Правилник за организиране и провеждане на състезания по пожароприложен спорт приет на заседание на УС на БФППС, състояло се на 07.06.2017 г. и допълнен на заседания на УС на БФППС, състояли се на 28.02.2018 г. и на 06.06.2018 г. 
§2.Настоящите Правила са приети на заседания на УС на БФППС, състояли се на 30.09.2020 г. и 16.03.2021 г. и влиза в сила от 01.04.2021 г., с изключение на чл. 8, ал. 6, влизащ в сила от 01.01.2022 г. 
